ข้อมูลสรุป (Executive summary)

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) และบริษัทในเครือ ประกอบธุรกิจหลัก
รับจ้างพิมพ์ทั่วไปผลิตสิ่งพิมพ์ของตนเองและรับจ้างโฆษณา ตั้งแต่ปี 2519
บริษัทมีผลิตภัณฑ์หลักที่สามารถแบ่งได้เป็น 2 สายหลัก ได้แก่
สายธุรกิจโรงพิมพ์และสายธุรกิจสำนักพิมพ์ ซึ่งได้ทำการจัดจำหน่ายผ่านบริษัทในเครือคือ บริษัท
อมรินทร์บุ๊คเซ็นเตอร์ จำกัด บริษัทฯ มีสำนักงานใหญ่ตั้งอยู่เลขที่ 65/101-103 ถนนชัยพฤกษ์
แขวงตลิ่งชัน เขตตลิ่งชัน กรุงเทพฯ โทรศัพท์ 0-2422-9999 โทรสาร 0-2434-3555
และมีโรงพิมพ์ตั้งอยู่ เลขที่ 65/16 ซอยวัดชัยพฤกษ์มาลา ถนนปิ่นเกล้า-นครชัยศรี แขวงตลิ่งชัน
เขตตลิ่งชัน กรุงเทพฯ โทรศัพท์ 0-2422-9000, 0-2882-1010 โทรสาร 0-2434-1385
ปัจจุบันมีทุนชำระแล้ว 200 ล้านบาท

ประวัติความเป็นมา

นายชูเกียรติ อุทกะพันธุ์ ได้ก่อตั้งห้างหุ้นส่วนจำกัด วารสารบ้านและสวน ขึ้นเมื่อปี 2519
เพื่อผลิตนิตยสารเกี่ยวกับบ้านและที่อยู่อาศัยชื่อ “วารสารบ้านและสวน” ต่อมาในปี พ.ศ. 2520
ได้จัดตั้งห้างหุ้นส่วนจำกัด อมรินทร์การพิมพ์ เพื่อรองรับการพิมพ์วารสารบ้านและสวน
และงานรับจ้างพิมพ์ทั่วไป หลังจากนั้นในปี พ.ศ. 2522
ได้เริ่มออกนิตยสารสตรีรายปักษ์เพิ่มอีกฉบับชื่อ “นิตยสารแพรว” ถัดมาในปี พ.ศ. 2526
ได้ออกนิตยสารสำหรับกลุ่มวัยรุ่น เป็นนิตยสารรายปักษ์ชื่อ “นิตยสารแพรวสุดสัปดาห์”

เมื่อวันที่ 29 กันยายน 2529 ห้างหุ้นส่วนจำกัดวารสารบ้านและสวน ได้เปลี่ยนแปลงสถานะเป็น
บริษัท บ้านและสวนและแพรว จำกัด พร้อมกันนั้นได้ก่อตั้ง บริษัท จัดจำหน่ายสิ่งพิมพ์ จำกัด
ขึ้นเพื่อรับโอนกิจการจัดจำหน่ายนิตยสารจากเดิมที่เคยให้ตัวแทนภายนอกเป็นผู้จัดจำหน่ายทั้งหมด
มาดำเนินการจัดจำหน่ายเองทั่วประเทศ ต่อมาวันที่ 8 มกราคม 2530
ห้างหุ้นส่วนจำกัดอมรินทร์การพิมพ์ ได้เปลี่ยนสถานภาพเป็นบริษัท อมรินทร์พริ้นติ้งกรุ๊ป จำกัด
มีทุนจดทะเบียน 20 ล้านบาท หลังจากนั้น วันที่ 1 กันยายน 2533 บริษัท อมรินทร์พริ้นติ้งกรุ๊ป
จำกัด ได้รับโอนธุรกิจการผลิตนิตยสารทั้ง 3 ฉบับ จาก บริษัทบ้านและสวนและแพรว จำกัด
และธุรกิจจัดจำหน่ายจาก บริษัท จัดจำหน่ายสิ่งพิมพ์ จำกัด มาอยู่ภายใต้การดำเนินงานของ บริษัท
อมรินทร์พริ้นติ้งกรุ๊ป จำกัด และมีทุนจดทะเบียนเพิ่มเป็น 36 ล้านบาท จากนั้นปี 2534
บริษัทได้ออกนิตยสารฉบับใหม่ในเดือนกันยายน ชื่อนิตยสาร “LIFE & DÉCOR”
และนิตยสารรายเดือนสำหรับสุภาพบุรุษชื่อนิตยสาร “TRENDY MAN” ในปี 2535 ตามลำดับ
ต่อมาเมื่อวันที่ 3 มกราคม 2535
บริษัทได้รับอนุมัติให้หุ้นสามัญของบริษัทเป็นหลักทรัพย์จดทะเบียนในตลาดหลักทรัพย์แห่งประเทศไทย
ด้วยทุนจดทะเบียน 47.5 ล้านบาท และเพิ่มทุนจดทะเบียนเป็น 95 ล้านบาทในเดือนกรกฎาคม
2535 หลังจากนั้นเมื่อวันที่ 15 มิถุนายน 2536 บริษัท อมรินทร์พริ้นติ้งกรุ๊ป จำกัด
ได้แปรสภาพเป็นบริษัทมหาชน และเปลี่ยนชื่อเป็น “บริษัท อมรินทร์พริ้นติ้ง แอนด์ พับลิชชิ่ง จำกัด
(มหาชน)” และได้เพิ่มทุนจดทะเบียนจากเดิมเป็น 250 ล้านบาท
โดยมีหุ้นสามัญที่ออกและเรียกชำระแล้ว 190 ล้านบาท ต่อมาบริษัทฯ ได้ลดทุนจดทะเบียนจากเดิม
250 ล้านบาท เป็น 190 ล้านบาท พร้อมทั้งเพิ่มทุนจดทะเบียนและแก้ไขหนังสือบริคณห์สนธิของบริษัท
จากเดิม 190 ล้านบาท เป็น 200 ล้านบาท โดยออกหุ้นสามัญ 1 ล้านหุ้น มูลค่าหุ้นละ 10 บาท
เป็นเงิน 10 ล้านบาท เพื่อรองรับการจ่ายหุ้นปันผล บริษัทฯ
ได้ดำเนินงานลดทุนและเพิ่มทุนดังกล่าวกับกระทรวงพาณิชย์ เมื่อวันที่ 30 เมษายน 2547 ต่อมา
บริษัทฯ ได้ดำเนินการเปลี่ยนแปลงทุนจดทะเบียนและแก้ไขหนังสือบริคณห์สนธิของบริษัทจากเดิม 20
ล้านหุ้น มูลค่าหุ้นละ 10 บาท เป็น 200 ล้านหุ้น มูลค่าหุ้นละ 1 บาท
โดยเปลี่ยนแปลงทุนจดทะเบียนและทุนชำระแล้วเมื่อวันที่ 18 พฤษภาคม 2547
หลังการเปลี่ยนแปลงทุนจดทะเบียนแล้วทำให้บริษัทมีทุนจดทะเบียน 200 ล้านบาท เรียกชำระแล้ว
200 ล้านบาท มูลค่าหุ้นละ 1 บาท

เมื่อเดือนกรกฎาคม 2537 บริษัทได้รับพระมหากรุณาธิคุณโปรดเกล้าโปรดกระหม่อม
จากพระบาทสมเด็จพระเจ้าอยู่หัว ให้เป็นผู้จัดพิมพ์และจัดจำหน่ายพระราชนิพนธ์ที่สำคัญหลายเรื่อง
ได้แก่ พระราชนิพนธ์แปลเรื่อง “นายอินทร์ผู้ปิดทองหลังพระ” และ “ติโต”
รวมถึงพระราชนิพนธ์ที่สำคัญยิ่ง คือ เรื่อง “พระมหาชนก”
อันเป็นพระราชนิพนธ์ที่มีสถิติยอดจัดจำหน่ายสูงสุดของการจัดทำหนังสือในประเทศไทย

ในช่วงปี พ.ศ. 2540 – 2541
ได้เกิดภาวะวิกฤติทางเศรษฐกิจส่งผลกระทบอย่างมากต่อรายได้จากการขายหน้าโฆษณาในนิตยสารของบริษัท
ทำให้บริษัทต้องตัดสินใจหยุดการผลิตนิตยสาร “TRENDY MAN” และ “LIFE & DECOR”
ลงในเดือนสิงหาคม 2541 ในขณะเดียวกันบริษัทได้หันไปผลิตนิตยสารใหม่แนวสุขภาพออกสู่ตลาด
ภายใต้ชื่อนิตยสาร “ชีวจิต” โดยฉบับปฐมฤกษ์ได้ออกสู่ตลาดเมื่อวันที่ 16 ตุลาคม 2541
ซึ่งได้รับการต้อนรับจากผู้อ่านเป็นอย่างกว้างขวาง

ในปี 2544 บริษัทฯ ได้ออกนิตยสารใหม่ 2 ฉบับ ได้แก่นิตยสาร Health & Cuisine
เป็นนิตยสารที่นำเสนอข้อมูลเกี่ยวกับอาหารและสุขภาพในหลากหลายรูปแบบเพื่อเป็นคู่มือในการใช้ชีวิตอย่างมีคุณภาพสำหรับคนไทย
โดยฉบับปฐมฤกษ์ออกวางตลาดเมื่อเดือน กุมภาพันธ์ 2544 ในขณะเดียวกันบริษัทฯ
ได้ซื้อลิขสิทธิ์ในการจัดทำนิตยสาร National Geographic ซึ่งเป็นนิตยสารระดับโลก
มาจัดทำเป็นนิตยสาร National Geographic ฉบับภาษาไทย
เพื่อให้คนไทยได้มีโอกาสสำรวจและเรียนรู้โลกในหลายแง่มุมเท่าเทียมประเทศต่าง ๆ
และได้รับพระมหากรุณาธิคุณจากสมเด็จพระเทพรัตนราชสุดา สยามบรมราชกุมารีฯ
เสด็จเป็นองค์ประธานในพิธีเปิดตัวนิตยสาร National Geographic
นับเป็นพระมหากรุณาธิคุณล้นเกล้าล้นกระหม่อม โดยออกฉบับปฐมฤกษ์ในเดือนสิงหาคม 2544
เป็นต้นมา และได้รับการตอบรับจากผู้อ่านเป็นอย่างดียิ่ง

ในปี 2545 บริษัทได้รับพระมหากรุณาธิคุณจากพระบาทสมเด็จพระเจ้าอยู่หัว
ทรงโปรดเกล้าโปรดกระหม่อมให้บริษัทฯ
เป็นผู้ดำเนินการจัดพิมพ์และจัดจำหน่ายหนังสือพระราชนิพนธ์เรื่อง ทองแดง
ซึ่งเป็นหนังสือที่มียอดจัดจำหน่ายสูงสุดในรอบปี 2545

ในปี 2546 บริษัทได้ออกนิตยสารใหม่ในเดือน มีนาคม 2546 คือนิตยสาร ROOM
เป็นนิตยสารรายเดือนสำหรับแนวตกแต่งสำหรับคนรุ่นใหม่ที่รักการตกแต่งและจะมีที่อยู่อาศัยเป็นของตนเองโดยเน้นเนื้อหาสาระที่ตรงกับความต้องการและสามารถทำได้ด้วยตนเอง

ในปี 2547 บริษัทได้รับพระมหากรุณาธิคุณจากพระบาทสมเด็จพระเจ้าอยู่หัว
ทรงโปรดเกล้าโปรดกระหม่อมให้บริษัทฯ
เป็นผู้ดำเนินการจัดพิมพ์และจัดจำหน่ายหนังสือพระราชนิพนธ์เรื่อง ทองแดง ฉบับการ์ตูน
ซึ่งมียอดจำหน่ายสูงสุดในรอบปี 2547 ในขณะเดียวกันบริษัทฯ ก็ได้ออกนิตยสารใหม่คือ นิตยสาร WE
เป็นนิตยสารสำหรับผู้ที่มีความรัก และมีแผนครองชีวิตคู่ โดยมีสาระรายละเอียดของการเตรียมตัว
การวางตัวและการดูแลชีวิตคู่ ภายใต้แนวคิด Love, Wedding and Living Together

วันที่ 9 พฤศจิกายน 2547 สมเด็จพระเทพรัตนราชสุดาฯ สยามบรมราชกุมารี
เสด็จพระราชดำเนินทรงเปิดอาคารใหม่ Amarin Corporate Park อย่างเป็นทางการ
นับเป็นสิริมงคลแก่บริษัทเป็นอย่างยิ่ง

ในปี 2548 บริษัทได้รับพระมหากรุณาธิคุณจากสมเด็จพระเทพรัตนราชสุดา
ทรงโปรดเกล้าโปรดกระหม่อมให้บริษัทฯ เป็นผู้ดำเนินการจัดพิมพ์และจัดจำหน่ายพระราชนิพนธ์
“ไดอารี่สุนัขทรงเลี้ยง” ในขณะเดียวกันบริษัทฯ ก็ได้ออกนิตยสารฉบับใหม่คือ นิตยสาร Real
Parenting
เป็นนิตยสารสำหรับแม่และเด็กที่มียอดจำหน่ายสูงเป็นอันดับหนึ่งในกลุ่มนิตยสารแม่และเด็กในประเทศสหรัฐอเมริกา
ซึ่งบริษัทฯ ได้ซื้อลิขสิทธิ์จากบริษัท Time Inc มาจัดพิมพ์เป็นฉบับภาษาไทย
ออกวางตลาดเมื่อเดือนมีนาคม 2548

ในปี 2549 บริษัทได้ออกนิตยสารฉบับใหม่ คือ Shape
เป็นนิตยสารที่มีเนื้อหาเกี่ยวกับความงามและสุขภาพดีสำหรับผู้หญิงยุคใหม่ที่มี Active lifeStyle
มีรูปแบบชีวิตที่สดชื่น กระตือรือร้น กระฉับกระเฉง ซึ่งบริษัทฯ ได้ซื้อลิขสิทธิ์จากบริษัท Weider
Publications ประเทศสหรัฐอเมริกา มาจัดพิมพ์เป็นฉบับภาษาไทย
ออกวางตลาดเมื่อเดือนเมษายน 2549

ปี 2550 บริษัทได้ออกนิตยสารผู้หญิงฉบับใหม่คือ นิตยสาร InStyle ซึ่งมีเนื้อหาเกี่ยวกับแฟชั่น
ความงาม คนดังและไลฟ์สไตล์ โดยได้ซื้อลิขสิทธิ์มาจากบริษัท Time Inc. (USA)
ออกวางตลาดเมื่อเดือนพฤษภาคม 2550